– I Norge er kultur koselig, men ikke særlig viktig

Rektorer som driver med kultur i smug, talenter som ikke blir sett, gutter som mobbes fordi de vil synge. Det er noen av professor Anne Bamfords varsko etter studier av kulturlandet Norge.

16. apr. 2012 18:57 Sist oppdatert 17. november 2016

– Norge har et rykte på seg internasjonalt for å satse sterkt på kunst og kultur for barn, men iblant lurer jeg på om dere har for mye olje i dette landet til at dere tar kreativitet og talentutvikling på alvor, sier hun til Aftenposten.

På oppdrag fra Nasjonalt senter for kunst og kultur i opplæringen har den australske kulturforskeren sett med et kritisk blikk på norsk kunst— og kulturopplæring. Fredag deltok hun på norske kulturskolelederes årskonferanse på Norges musikkhøgskole. Der ga hun et første innblikk i resultatene fra forskningsrapporten Arts and Cultural education in Norway . Funnene hennes gir kulturlandet flere kraftige riper i lakken.